དང་པོ།རྨ་ཡི་ནང་རྒྱུད་གླིང་གྲགས་ལས།ཧྲིས་པ་གྱེར་མེད་སྤྲུལ་པ་ནི།རྨ་ར་ཨག་ཚོམ་རྨོག་ཐག་ཡོད།མཆན་འོག་གཡས་ན་རྨེ་བ་ཡོད།འ་ཞའི་མཚན་ཅན་བློ་གྲོས་མིང་།སྒོམ་སྒྲུབ་བྱས་པས་གྲུབ་ཐོབ་འོང་།ཞེས་བསླུ་མེད་ལུང་གིས་བསྔགས་པའི་འ་ཞ་འགྲོ་མགོན་བློ་གྲོས་རྒྱལ་མཚན་མཆོག་ནི།ཡུལ་གཡོར་པོའི་ས་ཆར་ཡབ་འ་ཞ་ཤེས་རབ་སེང་གེ་དང་།ཡུམ་རིན་ཆེན་བུ་འཁྲིད་གཉིས་ཀྱི་སྲས་སུ་ཕྱི་ལོ་༡༡༩༨རབ་བྱུང་གསུམ་པའི་བོད་ས་རྟ་ལོར་ངོ་མཚར་བའི་ལྟས་དུ་མ་དང་བཅས་ཏེ་སྐུ་འཁྲུངས།སྐུ་ན་ཆུང་དུས་ནས་ཤེས་རབ་རྣམ་པ་གསུམ་གྱི་རྩལ་ལྷན་སྐྱེས་སུ་རྫོགས་པས་འབྲི་ཀློག་འདོན་གསུམ་དང་རིག་པའི་གནས་སོགས་ལ་བསླབ་པ་ཙམ་གྱིས་ཚེགས་མེད་དུ་མཁྱེན་ཐུབ་པ་བྱུང་།སྔོན་སྦྱངས་སྟོབས་ཀྱི་ལས་འཕྲོ་སད་ནས་བོན་གྱི་གདན་ས་ཆེན་མོ་གཡས་རུ་དབེན་ས་ཁར།རང་གི་ཁུ་བོ་འགྲོ་མགོན་བདུད་རྩི་རྒྱལ་མཚན་བླ་རུ་བཏེགས་ནས།གབ་མཛོད་ས་གསུམ་དང་སྤྱི་སྤུངས་སྔགས་སེམས་སོགས་ཕྱི་ནང་གསང་བའི་བོན་སྡེ་ཇི་སྙེད་ཅིག་ལ་ཐོས་བསམ་སྒོམ་གསུམ་གྱི་ཉམས་ལེན་ཚུལ་བཞིན་བསྐྱངས།འགྲོ་མགོན་བདུད་རྩི་རྒྱལ་མཚན་དང་།བྲུ་སྟོན་དར་མ་གཉིས་མཁན་སློབ་བསྟེན་ནས་བསྙེན་རྫོགས་ཁྲིམས་ཆེན་གྱི་སྡོམ་པ་ནོས།སྐྱི་མཁར་གྱི་སློབ་དཔོན་མེ་སྟོན་ཞི་བའི་དྲུང་ནས་དབལ་ཕུར་སྡེ་སྐོར་དོན་གྱི་དབང་ཁྲིད་ཞུས།ཁྱད་པར་དུ་རྨ་སྟོན་ལྕམ་མེ་དང་དབྱིལ་སྟོན་ཁྱུང་རྒོད་རྩལ་བཅས་ཀྱི་དྲུང་ནས་གཏེར་བོན་ཡོངས་སུ་རྫོགས་པའི་དབང་དང་ཁྲིད་ལུང་མན་ངག་བཅས་ཞུས་ཏེ་བསྟན་པའི་བདག་པོར་གྱུར།